钦定古今图书集成/明伦汇编/官常典/第780卷 > 薛端〈子胄〉
## 钦定古今图书集成/明伦汇编/官常典/第780卷 > 薛端〈子胄〉

按《周书》本传，“端字仁直，河东汾阴人也。本名沙陁，魏
雍州刺史汾阴侯辨之六世孙。代为河东著姓。高祖谨，泰州刺史、内都坐大宫涪陵公。曾祖洪隆，河东太
守。以隆兄洪阼尚魏文帝女西河公主，有赐田在冯
翊。洪隆子麟驹徙居之，遂家于冯翊之夏阳焉。麟驹
举秀才，拜中书博士，兼主客郎中，赠河东太守。父英”
集，通直散骑常侍。端少有志操，遭父忧，居丧合礼。与
弟裕励精笃学，不交人事。年十七，司空高干辟为参
军，赐爵汾阴县男。端以天下扰乱，遂弃官归乡里。魏
孝武西迁，太祖令大都督薛崇礼据龙门，引端同行。
崇礼寻失守，遂降东魏。东魏遣行台薛循义、都督乙
千贵率众数千西度，据杨氏壁。端与宗亲及家僮等
先在壁中，循义乃令其兵逼端等东度。方欲济河，会
日暮，端密与宗室及家僮等叛之。循义遣骑追端，且
战且驰，遂入石城栅，得免。栅中先有百家，端与并力
固守。贵等数来慰喻，知端无降意，遂拔还河东。东魏
又遣其将贺兰懿、南汾州刺史薛琰达守杨氏壁。端
率其属，并招喻村民，“第多设奇以临之。”懿等疑有大
军，便即东遁，争船溺死者数千人。端收其器械，复还
杨氏壁。太祖遣南汾州刺史苏景恕镇之，降书劳问，
征端赴阙，以为大丞相府户曹参军。从擒窦泰，复弘
农，战沙苑，并有功。加冠军将军、中散大夫，进爵为伯。
转丞相东阁祭酒，加本州大中正，迁兵部郎中，改封
文城县伯，加使持节、平东将军、吏部郎中。端性强直，
每有奏请，不避权贵。太祖嘉之，故赐名端。欲令名质
相副。自居选曹，先尽贤能，虽贵游子弟，才劣行薄者，
未尝升擢之。每启太祖云：“设官分职，本康时务。苟非
其人，不如旷职。”太祖深然之。大统十六年，大军东讨，
柱国李弼为别道元帅，妙简首僚，数日不定。太祖谓
弼曰：“为公思得一长史，无过薛端。”弼对曰：“真其才也。”
乃遣之。加授车骑大将军、仪同三司，转尚书左丞，仍
掌选事。进授吏部尚书，赐姓字文氏。端久处选曹，雅
有人伦之鉴，其所擢用，咸得其才。六官建，拜军司马，
加侍中、骠骑大将军、开府仪同三司，进爵为侯。孝闵
帝践祚，除工部中大夫，转民部中大夫，进爵为公，增
邑通前一千八百户。晋公护将废，帝召群官议之，端
颇有同异，护不悦，出为蔡州刺史。为政宽惠，民吏爱
之。寻转基州刺史。基州地接梁、陈，事藉镇抚，总管史
宁遣司马梁荣催令赴任。蔡州父老诉荣请留端者
千馀人。至基州，未几卒，时年四十三。遗诫“薄葬府州，
赠遗勿有”所受。赠本官，加大将军，追封文成郡公，谥
曰质。子胄，字绍元。幼聪敏，涉猎群书，雅达政事。起家
帅都督，累迁上仪同，历司金中大夫、徐州总管府长
史、合州刺史。大象中，位至开府仪同大将军。